Gym-konsultante – Is Dit Net Ek Of is Als Tos? | Watkykjy
Wat is dit met 'n basiese LO-sertifikaat wat mense so baie selfvertroue gee? Keer op keer is ek verstom deur die jong laitie of flossie wat breëbors in die Virgin Active rondstap met 'n smalende uitdrukking en 'n oog op die hopelose siele wat die toerusting verkeerd gebruik.
Doen jouself bietjie 'n guns en gaan vir 'n "assessment". Hel, dis snaaks. Probeer jou lag inhou terwyl die wipkuif windgat met die highlights jou doodernstig 'n paar vrae oor jou lewenstyl vra. Byt jou lip as hy die volgende dag plegtig aan jou 'n oefenprogram oorhandig wat hy "uitgewerk" het – spesifiek volgens jou eie profiel en behoeftes!
Maar dan vir die coup de grace: laat die laaitie jou rondvat en wys hoe als op jou oefenplan werk. Lui-lui demonstreer hy vir jou hoe dit gedoen moet word, voor hy dan terugstaan om bevele te blaf terwyl hy vir homself in die spieël flex of die hot mammas op die treadmills se Volksiebonnets uitcheck.